**Kamløs ventilteknologi** er teknologier benyttet i moderne stempelmotorer hvor motorens ventilsystem drives av elektromagnetiske, hydrauliske eller pneumatiske aktuatorer, i stedet for konvensjonelle kamakslinger. Aktuatorer kan brukes for både åpning og lukking av ventilene, eller kun for å åpne ventilene, hvor lukking i sin tur skjer ved hjelp av konvensjonelle ventilfjærer eller lignende innretninger.

Kamakslinger har normalt én kam per ventil, og hvor åpningsvarighet og løftehøyde er mekanisk fastsatt ut fra kamakslingens utforming. Skjønt mange moderne forbrenningsmotorer benytter systemer for variabel ventiltid, har løftehøyde og varighet typisk vært mer utfordrende å justere under dynamiske driftsforhold. Enkelte motorprodusenter bruker systemer med mer enn én kam per ventil, men dette er fortsatt et kompromiss da kamprofil fortsatt er fast, og da det fortsatt er store mekaniske begrensninger for hvor mange profiltyper som kan være i drift samtidig. Dette er imidlertid ikke tilfellet med teknologier for drift og styring av ventilsystem basert på aktuatorer, hvor både løftehøyde, varighet og timing kan justeres fritt – eller så godt som fritt – fra ventil til ventil, og fra syklus til syklus. Videre muliggjør aktuatorstyrte ventiler flere åpningsforløp per syklus, eller for den saks skyld ingen forløp per syklus – og hvor gjeldende sylinder dermed kan stenges helt ned.

Kamløs teknologiutvikling
-------------------------

Kamløs ventilteknologi har gjennom lang tid blitt undersøkt og forsket på av en rekke forskjellige fabrikanter, eksempelvis Renault, BMW, Fiat, Valeo, General Motors, Ricardo, Lotus Engineering, Ford, Jiangsu Gongda Makt Teknologier og Koenigseggs søsterselskap FreeValve. Enkelte av disse systemene har blitt gjort kommersielt tilgjengelig, men ennå ikke i motorer til bruk i vanlige personbiler. Våren 2015 fortalte Christian von Koenigsegg journalister at ventilteknologien som hans selskap jobbet med «nærmet seg klar for å realiseres», men ga ingen tidsplan for nærmere implementering.

I november 2016 stilte den kinesiske bilprodusenten Qoros Auto ut deres kombikupé Qoros 3 på Guangzhou Motor Show, som viste frem en ny 'Qamfree' motor. Det svenske selskapet FreeValve som står bak designet av motoren hevder at den turboladede motoren på 1,6 liter produserer en effekt på 170 kW og et dreiemoment på 320 Nm. De hevder også at motoren, sammenlignet med en tilsvarende tradisjonell motor, er betydelig mindre i størrelse, har redusert vekt, har mer effekt og dreiemoment, er mer forbruksvennlig og har lavere eksosutslipp. Christian von Koenigsegg hevder i et videointervju fra 2016 at Qamfree-motoren med denne PHEA-teknologien for kamløs ventilstyring, er basert på en allerede eksisterende Qoros-motor som ble «...utviklet i Tyskland og Østerrike fem, seks år siden...».

I mars 2020 lanserte Koenigsegg Automotive AB sin første fireseters «megabil» kalt Gemera, som er drevet av en sekvensielt turboladet 2-liters motor med tre sylindre, koblet sammen med en batterielektrisk drivlinje med tre elmotorer. Koenigsegg kaller forbrenningsmotoren Tiny Friendly Giant (TFG), denne er målt til 450 kW og 600 Nm, og benytter kamløs teknologi utviklet av FreeValve. [20] Arkivert 4. mars 2020 hos Wayback Machine.

Se også
-------

* 
* Firetaktsmotor
* Variable ventiltider

Referanser
----------

1. ↑  «United States Patent: 6871618». Patft.uspto.gov. Arkivert fra originalen 18. januar 2017. Besøkt 2. oktober 2009.
2. ↑  «Valeo tests camless system for gas engines; supplier hopes to produce fuel-saving technology by '08: AutoWeek Magazine». Autoweek.com. Arkivert fra originalen 22. mai 2011. Besøkt 2. oktober 2009.
3. ↑  «View Item : » Managed Content » Lotus». Grouplotus.com. Arkivert fra originalen 20. august 2008. Besøkt 2. oktober 2009.
4. ↑  «Cargine». Cargine. Arkivert fra originalen 17. juli 2009. Besøkt 2. oktober 2009.
5. ↑  Noah Joseph. «Koenigsegg planning four-door model, camless engine». Autoblog. Besøkt 24. juni 2017.
6. ↑  «Get ready for the 4-door Koenigsegg». Top Gear. Arkivert fra originalen 26. juni 2015. Besøkt 24. juni 2017.
7. ↑  2016-10-30. «Koenigsegg camless engine wins PopSci award». Msn.com. Besøkt 24. juni 2017.
8. ↑  «Freevalve Update Camless Engine - /INSIDE KOENIGSEGG». YouTube. Besøkt 24. juni 2017.